Karakters in spel van lewe uitgebeeld | Netwerk24
'Ophelia', pastel op katoenpapier in 'n swart raam (1 120 mm x 1 830 mm) deur Marié Stander.
Life Is A Stage and We Are All Merely Players . . . word gepas deur die formidabele akteur Stian Bam geopen. Bam is ook 'n visuele kunstenaar van formaat.
"Die uitstalling het 'n sterk teatrale aanslag en is geïnspireer deur verskeie dramas van Shakespeare. In die werke beeld ek die tweestryd tussen werklikheid en spel uit, asook tussen hede en verlede," sê Stander.
Stander, bekend om haar figuratiewe houtskoolsketse met minimale kleurgebruik, wys sewe grootskaalse pasteltekeninge op donker agtergronde. Sy beeld Shakespeare se karakters soos Hamlet, Ophelia, Lady Macbeth, Romeo en Juliet asook die harlekyn en die feetjies van die fantasieryke A Midsummer Night's Dream uit op donker, dramatiese agtergronde.
'Hamlet', pastel op katoenpapier in 'n swart raam, 1 120 mm x1 830 mm deur Marié Stander.
Hoewel sy fokus op Shake­speare se karakters, dien die werke ook as 'n "eksistensiële uitbeelding van individue wat vry, verantwoordelik en met wilskrag leef".
Sy werk die keer in volkleur om ook die teatrale stemming te help skep.
"Dit is amper soos 'n 'lights, camera, action'-oomblik". By die werke is daar ook 'n diptiek te sien, Backstage with Shakespeare 1 and 2, waar die akteurs uitgebeeld word sonder dat hulle rolle inneem, soos hulle in die alledaagse lewe is. Die een is verdiep in 'n boek, die ander gesels gemaklik met mekaar en een het 'n skaatsplank in die hand.